《九月十日乡入醵饮丹山分韵得地字》
宋代·陈著

流景赴壑蛇，浮生迁穴蚁。
世变兹已极，扰扰欲何事。
淡饮养丹田，守口为福地。
常时不出户，一年两游寺。
清霜又芳菊，与头花前醉。
里人重斯集，仿佛乡饮意。
叙坐既有伦，交勉言亦至。
老成示典刑，少壮修容止。
智者勿笼愚，勿以利伤义。
实行培本根，余力及文字。
宙宇自颠冥，存古强吾里。
扶持复扶持，相与无彼此。
酒云酒云乎，渊乎有余味。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。